รัฐบาลไทย-ข่าวทำเนียบรัฐบาล-นายกรัฐมนตรี ย้ำขอให้ประชาชนเฝ้าติดตามสถานการณ์น้ำและการพยากรณ์อากาศอย่างใกล้ชิด เพื่อเตรียมการรองรับสถานการณ์ที่เกิดขึ้นได้ทันท่วงที และปฏิบัติตัวได้อย่างถูกต้อง
วันศุกร์ที่ 10 สิงหาคม 2561
นายกรัฐมนตรี ย้ําขอให้ประชาชนเฝ้าติดตามสถานการณ์น้ําและการพยากรณ์อากาศอย่างใกล้ชิด เพื่อเตรียมการรองรับสถานการณ์ที่เกิดขึ้นได้ทันท่วงที และปฏิบัติตัวได้อย่างถูกต้อง
นายกรัฐมนตรี รับทราบรายงานสถานการณ์น้ําในเขื่อนแก่งกระจานจากหน่วยงานที่เกี่ยวข้อง ย้ําขอให้ประชาชนเฝ้าติดตามสถานการณ์น้ําและการพยากรณ์อากาศอย่างใกล้ชิด เพื่อเตรียมการรองรับสถานการณ์ที่เกิดขึ้นได้ทันท่วงที และปฏิบัติตัวได้อย่างถูกต้อง
วันนี้ (7 ส.ค.61) เวลา 13.10 น. ณ ตึกบัญชาการ 1 ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) และการประชุมคณะรักษาความสงบแห่งชาติ (คสช.) พลเอก ประยุทธ์ จันทร์โอชา นายกรัฐมนตรี ได้เปิดเผยว่า ที่ประชุมคณะรักษาความสงบแห่งชาติ (คสช.) ได้มีการหารือหลายเรื่อง เช่น การบริหารจัดการน้ํา และการเตรียมการปลดล็อคในเรื่องต่างๆ เพื่อร่วมกันพิจารณาหาแนวทางและมาตรการในการดําเนินการที่เหมาะสมต่อไป
สําหรับสถานการณ์น้ําในเขื่อนแก่งกระจาน จังหวัดเพชรบุรีนั้น นายกรัฐมนตรี กล่าวว่า ขณะนี้ได้รับทราบรายงานเกี่ยวกับสถานการณ์น้ําดังกล่าว จากรองนายกรัฐมนตรี (พลเอกฉัตรชัย สาริกัลป์ยะ) ซึ่งได้ลงพื้นที่ตรวจเยี่ยมการบริหารจัดการน้ําเมื่อวานนี้แล้ว รวมถึงรับทราบเกี่ยวกับการเตรียมการของหน่วยงานที่เกี่ยวข้องทั้งกรมชลประทาน กระทรวงมหาดไทย และผู้ว่าราชการจังหวัดเพชรบุรี ซึ่งขอชื่นชมการเตรียมของผู้ว่าฯ และทุกหน่วยงานที่เกี่ยวข้องที่ได้ร่วมกันดําเนินการเป็นอย่างดี โดยพรุ่งนี้นายกรัฐมนตรี จะเดินทางไปตรวจเยี่ยมในพื้นที่ดังกล่าวเพื่อดูว่าแผนการที่เตรียมการรองรับสถานการณ์ครบถ้วนสมบูรณ์หรือไม่ โดยเฉพาะการตรวจเยี่ยมในส่วนของกรมป้องกันภัยฝ่ายพลเรือนซึ่งต้องบูรณาการทํางานร่วมกับฝ่ายทหาร เพื่อเตรียมมาตรการรองรับในกรณีที่ปริมาณน้ํามากกว่าที่คาดการณ์ไว้ โดยวันนี้ระดับน้ําเริ่มลดลงเพราะมีการทยอยระบายน้ําออกมากขึ้น ซึ่งหวังว่าสถานการณ์ทางธรรมชาติจะดีขึ้น
อย่างไรก็ตามการระบายน้ําออกดังกล่าวจะต้องมีการพิจารณาถึงความแข็งแรงและความสามารถในการรองรับของเขื่อน รวมทั้งพิจารณาถึงบริเวณท้ายเขื่อนที่อาจจะได้รับผลกระทบ เพื่อจะได้หาแนวทางและมีมาตรการรองรับที่เหมาะสมหรือเตรียมการในส่วนของภาคประชาชนในพื้นที่ โดยเฉพาะหลายพื้นที่อาจต้องมีการเตรียมแผนการอพยพประชาชนให้ไปอยู่ในจุดที่ปลอดภัย
พร้อมกันนี้ นายกรัฐมนตรี ได้กล่าวย้ําว่า สิ่งสําคัญขอให้ประชาชนทุกคนเฝ้าติดตามสถานการณ์ฝนและการพยากรณ์อากาศของกรมอุตุนิยมวิทยา ตลอดจนสถานการณ์น้ําในช่วงนี้อย่างใกล้ชิด เพื่อทุกคนจะได้เตรียมการรองรับสถานการณ์ที่เกิดขึ้นได้อย่างทันท่วงทีและปฏิบัติตนได้อย่างถูกต้อง โดยเฉพาะบ้านเรือนหรือประชาชนที่อาศัยอยู่บริเวณที่มีการระบายน้ําออกมาต้องเตรียมการเก็บหรือยกสิ่งของต่าง ๆ ขึ้นไว้บนที่สูง และเตรียมอพยพไปอยู่ในพื้นที่ปลอดภัย หากปริมาณน้ําในพื้นที่เพิ่มมากขึ้น อย่างไรก็ตามในช่วงนี้ซึ่งยังมีปริมาณน้ําฝนจํานวนมากนั้น หน่วยงานต่าง ๆ ที่เกี่ยวข้องก็ได้มีการเร่งระบายน้ําและตัดตอนน้ําออกไปยังอย่างต่อเนื่องเพื่อลดระดับน้ําที่จะส่งผลกระทบต่อประชาชนในในพื้นที่ให้ได้มากที่สุด ซึ่งสอดคล้องกับนโยบายนายกรัฐมนตรีที่ได้สั่งการหน่วยงานที่เกี่ยวข้องให้มีการขุดขยายทางน้ําธรรมชาติเพื่อช่วยในการเก็บกับน้ําและระบายน้ําในช่วงที่มีสถานการณ์จําเป็น โดยให้มีการชดเชยเยียวยาผู้ที่ได้รับผลกระทบในการเสียสละพื้นที่เป็นพื้นที่รองรับน้ําอย่างเหมาะสมและเป็นธรรมด้วย รวมไปถึงการเตรียมสนับสนุนอาชีพเสริมในเรื่องของการทําประมงพื้นบ้านเช่นเดียวกับที่ได้เคยดําเนินการในพื้นที่อําเภอบางระกํา จังหวัดพิษณุโลก และจังหวัดพระนครศรีอยุธยา ซึ่งประชาชนในพื้นที่ต่างก็มีความพอใจในการที่รัฐบาลเข้าไปดูแลสนับสนุนในเรื่องดังกล่าว เพราะทําให้มีอาชีพเสริมและสร้างรายได้อีกทางหนึ่งในระหว่างที่ยังไม่สามารถเพาะปลูกหรือทํานาได้ ทั้งนี้ สิ่งที่เกิดขึ้นเป็นเรื่องของธรรมชาติ และไม่สามารถหลีกเลี่ยงได้ แต่ทําอย่างไรจะให้เสียหายน้อยที่สุด ซึ่งตรงนี้รัฐบาลได้มีการดูแลครอบคลุมในทุกมิติ
-------------------------
กลุ่มประชาสัมพันธ์และเผยแพร่ สํานักโฆษก